འཕགས་མཆོག་འཇམ་དཔལ་དབྱངས་ཅན་ཉིན་མོར་བྱེད། །མཚམས་སྤྲིན་ལ་ཆགས་འཕྲིན་ལས་དམར་འོད་ཀྱིས། །ཐུབ་བསྟན་མཁའ་དབྱིངས་མཛེས་པའི་དཔལ་ཡོན་ཅན། །རྗེ་བཙུན་བླ་མའི་ཞབས་ལ་གསོལ་བ་འདེབས། །དྲི་མེད་གྲགས་པ་ཙནྡྲ་ཀིརྟི་སོགས། །སར་གནས་རྒྱལ་སྲས་དུ་མ་བསམ་བཞིན་དུ། །ངུར་སྨྲིག་འཛིན་པའི་གར་གྱིས་རྣམ་རོལ་པ། །དཔལ་ལྡན་བླ་མའི་ཞབས་ལ་གསོལ་བ་འདེབས། །རྨད་བྱུང་བརྩོན་པའི་གྲུ་ཆེན་སྟོང་སྦྱར་ཏེ། །སྡེ་སྣོད་ཆུ་གཏེར་ཆེན་པོར་བགྲོད་པ་ལས། །ལུང་རྟོགས་ཡོན་ཏན་རྒྱ་མཚོའི་མཛོད་བརྙེས་པ། །ཐར་འདོད་དེད་དཔོན་ཆེན་པོར་གསོལ་བ་འདེབས། །མཁྱེན་བརྩེའི་སྤྲིན་ཆེན་སྐལ་བཟང་མདོངས་མཐའི་ཚོགས། །རྗེས་འཛིན་ཟབ་རྒྱས་ཆོས་ཀྱི་འབྲུག་སྒྲ་དང་། །རྣམ་མང་རྟེན་བཞེངས་དགེ་འདུན་སྡེ་སྐྱོང་སོགས། །དགེ་ལེགས་ཆར་ཆེན་འབེབས་ལ་གསོལ་བ་འདེབས། །གང་ལ་གང་འཚམ་མཛད་པའི་འོད་ཟེར་གྱིས། །གདུལ་བྱའི་ཡིད་ཀྱི་པདྨོ་ཁ་ཕྱེ་སྟེ། །སྨིན་གྲོལ་བདུད་རྩིའི་དགའ་སྟོན་འགྱེད་མཛད་པ། །སྐྱེ་དགུའི་དཔུང་གཉེན་དམ་པར་གསོལ་བ་འདེབས། །བཀྲ་ཤིས་དགེ་མཚན་དཔལ་འབར་གང་གི་སྐུ། །བགྲང་ཡས་བསྐལ་བའི་བར་དུ་རྟག་བརྟན་ཞིང་། །དེ་ཡི་མཐུ་ལས་འཇམ་དཔལ་སྙིང་པོ་ཡི། །རིང་ལུགས་སྲིད་མཐའི་བར་དུ་རྒྱས་གྱུར་ཅིག། །བདག་སོགས་ཚེ་རབས་ཀུན་ཏུ་མགོན་ཁྱོད་ཀྱིས། །འབྲལ་མེད་རྗེས་བཟུང་ཐོས་བསམ་སྒོམ་པ་ཀུན། །མཐར་ཕྱིན་མི་སློབ་ཟུང་འཇུག་ཕྱག་རྒྱ་ཆེ། །ཐོབ་སྟེ་མཐའ་ཡས་འགྲོ་རྣམས་སྒྲོལ་བར་ཤོག །ཅེས་པ་འདི་ནི་མཛོ་དགེ་རྒྱུད་པ་གྲྭ་ཚང་གིས་བསྐུལ་ངོར། ༸བཙུན་པ་དཀོན་མཆོག་འཇིགས་མེད་དབང་པོས་སྦྱར་བའོ།། །།